Document ID: 32006R0215

REGOLAMENT TAL-KUMMISSJONI Nru 215/2006
tat-8 ta’ Frar 2006
li jemenda r-Regolament (KEE) Nru 2454/93 li jistabbilixxi ċerti dispożizzjonijiet ta’ applikazzjoni tar-Regolament tal-Kunsill (KEE) Nru 2913/92 li jistabbilixxi l-kodiċi doganali Komunitarju u li jemenda r-Regolament - (KE) Nru 2286/2003
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2913/92 tal-12 ta’ Ottubru 1992 li jistabbilixxi l-kodiċi doganali Komunitarju (1), u b’ mod partikolari l-Artikolu 247 tiegħu,
Billi:
(1)
L-Artikoli 173 sa l-Artikolu 177 tar-Regolament tal-Kummissjoni (KEE) Nru 2454/93 (2) jipprovdu regoli speċifiċi biex ikun iddeterminat il-valur doganali ta’ ċerti merkanziji li jitħassru malajr. Is-sistema fil-forma attwali tagħha wriet lilha nfisha problematika biex tikkunsidra l-influssi kummerċjali u r-regoli ta’ valutazzjoni ġenerali u għalhekk għandha għalhekk tkun mibdula b’sistema fejn prezzijiet ta’ l-unità nnotifikati mill-Istati Membri u ppromulgati mill-Kummissjoni tista’ tkun użata b’mod dirett biex tiddetermina l-valur doganali ta’ ċerti prodotti importati li jitħassru malajr u li huma mħallsa wara li tkun inbiegħet il-kunsinna. Skond l-Artikolu 19 tar-Regolament (KEE) Nru 2913/92 li jipprovdi bażi għas-simplifikazzjoni fl-applikazzjoni tal-leġiżlazzjoni doganali.
(2)
It-tagħrif dwar it-tip ta’ tranżazzjoni, li hu miġbur fil-kaxxa 24 tad-dokument waħdieni amministrattiv (DWA), jippermetti li jiġu kkaratterizati t-tipi differenti ta’ tranżazzjonijiet għat-tfassil ta’ l-istatistika dwar il-kummerċ ta’ l-Unjoni Ewropea ma’ pajjiżi terzi u bejn l-Istati Membri ta’ l-Unjoni Ewropea. Il-kodifikazzjoni ta’ dan it-tagħrif hu stipulat fir-Regoli Komunitarji li jeżistu dwar din l-istatistika u b’mod partikolari fir-Regolament tal-Kummissjoni (KE) Nru 1917/2000 li jwaqqaf ċerti dispożizzjonijiet ta’ applikazzjoni tar-Regolament tal-Kunsill (KE) Nru 1172/95 dwar dak li għandu x’jaqsam ma’ l-istatistika tal-kummerċ estern (3). Minħabba l-koerenza u l-effikaċja, jeħtieġ għalhekk li ssir referenza għal dawn ir-Regoli fir-Regolament (KEE) Nru 2454/93, għal dak li għandu x’jaqsam mal-kodiċi li għandhom jissemmew fil-kaxxa 24 (tip tat-tranżazzjoni) tad-dokument waħdieni amministrattiv.
(3)
Permezz tar-Regolament (KE) Nru 2286/2003 (4) regola ġdida dwar id-dokument waħdieni amministrattiv u l-użu tiegħu ġew imdaħħla fir-Regolament tal-Kummissjoni (KEE) Nru 2454/93. Dawn il-miżuri għandhom ikunu applikabbli mill--1 ta’ Jannar 2006. Fi qbil ma’ l-Artikolu 2 tar-Regolament (KE) Nru 2286/2003, il-Kummissjoni, fuq bażi ta’ rapport stipulat permezz tal-kontribuzzjonijiet ta’ l-Istati Membri, wettqet valutazzjoni tal-programmi ta’ implimentazzjoni mill-Istati Membri tal-miżuri kkonċernati. Dan ir-rapport wera li ċerti Stati Membri mhumiex fil-pożizzjoni li jadattaw is-sistemi kompjuterizzati tagħhom sa l-1 ta’ Jannar 2006. Jeħtieġ għalhekk li jkun previst, f’ċerti kundizzjonijiet, li d-data ta’ applikazzjoni ta’ dawn il-miżuri tinbidel għall-1 ta’ Jannar 2007.
(4)
Għaldaqstant jeħtieġ li jiġu emendati r-Regolamenti (KEE) Nru 2454/93 u (KE) Nru 2286/2003.
(5)
Il-lista ta’ tranżazzjonijiet fir-Regolament (KE) Nru 1917/2000 li tintuża biex jitniżżlu l-kodiċijiet fil-kaxxa 24 tad-Dokument Waħdieni Amministrattiv ġie emendat b’effett mill-1 ta’ Jannar 2006. It-terminu għall-Istati Membri biex jadattaw is-sistemi ta’clearance bil-kompjuter jiskadi l-istess jum. Id-dispożizzjonijiet relatati ta’ dan ir-Regolament għandhom għalhekk japplikaw mill-1 ta’ Jannar 2006.
(6)
Il-miżuri stipulati f’dan ir-Regolament huma konformi ma’ l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 2454/93 hu emendat kif ġej:
(1)
Fl-Artikolu 152, għandu jidħol punt (a)a fil-paragrafu 1:
“(a)a
Il-valur doganali ta’ ċertu merkanzija importata li titħassar malajr u li hi mħallsa wara li tkun inbiegħet il-kunsinna jista’ jkun direttament iddeterminat skond l-Artikolu 30(2) (c) tal-Kodiċi. Għal dan l-iskop il-prezzijiet ta’ l-unità għandhom ikunu nnotifikati lill-Kummissjoni Ewropea mill-Istati Membri u ppromulgati mill-Kummissjoni permezz tat-TARIC skond l-Artikolu 6 tar-Regolament (KEE) Nru 2658/87 (*).
Il-prezzijiet ta’ l-unità għandhom ikunu kkalkulati u nnotifikati kif ġej:
(i)
Wara imniżżla fil-punt(a) prezz ta’ l-unità għal kull 100 kg nett għal kull kategorija ta’ prodotti għandu jiġi nnotifikat lill-Kummissjoni. L-Istati Membri jistgħu jiffissaw ammonti standard għall-ispejjeż li hemm referenza għalihom fil-punt (a) (ii) li għandhom ikunu mgħarrfa lill-Kummissjoni.
(ii)
Il-prezz ta’ l-unità għandu jiġi użat biex jiddetermina l-valur doganali tal-merkanzija importata għal perjodi ta’ 14-il ġurnata, kull perjodu jibda’ nhar ta’ Ġimgħa.
(iii)
Il-perjodu ta’ referenza biex ikunu ddeterminati l-prezzijiet ta’ l-unità għandu jkun il-perjodu ta’ l-14-il ġurnata preċedenti dan li jispiċċa l-Ħamis ta’ qabel il-ġimgħa li matulha l-prezzijiet ta’ l-unità għandhom jiġu stabbiliti.
(iv)
Il-prezzijiet ta’ l-unità għandhom jiġu nnotifikati lill-Kummissjoni f’Euro mhux aktar tard min-nofsinhar tat-Tnejn tal-ġimgħa li fiha huma jkunu disponibbli. Jekk dik il-ġurnata hi ġurnata li fiha ma jsirx xogħol, in-notifika għandha tkun magħmula fil-ġurnata tax-xogħol li li tiġi immedjatament qabel dik il-ġurnata. Il-prezzijiet ta’ l-unità japplikaw biss jekk din in-notifika hi ppromulgata mill-Kummissjoni.
L-oġġetti msemmija fl-ewwel paragrafu huma mniżżla fl-Anness 26.
(*) ĠU L 256, 7.9.1987, p. 1.”" 						
(2)
L-Artikoli 173 sa 177 huma mħassra.
(3)
L-Anness 26 hu sostitwit bit-test li hemm fl-Anness 1 għal dan ir-Regolament.
(4)
L-Anness 27 hu mħassar.
(5)
L-Anness 38 huwa emendat skond l-Anness II ta’ dan ir-Regolament.
Artikolu 2
L-Artikolu 3(4) tar-Regolament (KE) Nru 2286/2003 huwa mibdul b’ li ġej:
“4. Il-punti (3) sa (9), (17) u (18) ta’ l-Artikolu 1 huma applikabbli mill-1 ta’ Jannar 2006. Madankollu, l-Istati Membri jistgħu jimplimentaw dawk id-dispożizzjonijiet qabel dik id-data.
Barra minn hekk, l-Istati Membri li għandhom diffikultajiet biex jadattaw is-sistemi kompjuterizzati tagħhom ta’ tneħħija ta’ dwana jistgħu jbidlu l-adattament ta’ dawn is-sistemi sa l-1.1.2007. F’dawn il-każi, l-Istati Membri għandhom jgħarrfu lill-Kummissjoni bil-modalitajiet u d-data meta jimplimentaw il-punti 3 sa 9, 17 u 18 ta’ l-Artikolu 1. Il-Kummissjoni għandha tippubblika dan it-tagħrif.”
Artikolu 3
1. Dan ir-Regolament għandu jidħol fis-seħħ jum wara li jkun ġie ppublikat fil-Ġurnal Uffiċjali ta’ l-Unjoni Ewropea.
2. L-Artikolu 1(1) sa (4) għandhom japplikaw mid-19 ta’ Mejju 2006.
3. L-Artikolu 1(5) ta’ u l-Artikolu 2 għandhom japplikaw mill-1 ta’ Jannar 2006.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar it-8 ta’ Frar 2006.

Labels: 3
17